
RAPORT 
asupra proiectului de Lege pentru abrogarea punctului 1 al anexei la Legea tinerilor nr. 350/2006
(PL.X.19/2007)

1. În conformitate cu prevederile art. 95 din Regulamentul Camerei Deputaţilor, republicat, cu adresa nr.PL.x.19/5 februarie 2007, Comisia pentru învăţământ, ştiinţă, tineret şi sport a primit spre dezbatere şi avizare, în fond, proiectul de Lege pentru abrogarea punctului 1 al anexei la Legea tinerilor nr.350/2006 (PL.X.19/2007).

La întocmirea raportului, Comisia a avut în vedere avizele primite de la Comisia juridică, de disciplină şi imunităţi, Comisia pentru administraţie publică, amenajarea teritoriului şi echilibru ecologic, avizul Consiliul Economic şi Social, avizul Consiliul Legislativ, precum şi Punctul de vedere al Guvernului 

Proiectul de Lege are ca obiect de reglementare abrogarea punctului 1 al anexei la Legea tinerilor nr.350/2006 referitor la componenţa patrimoniului Fundaţiei Naţionale pentru Tineret.

2. În raport de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 15 deputaţi, din totalul de 27 membri ai Comisiei. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat,domnul Dumitru Miron – secretar de stat, Ministerul Educaţiei şi Cercetării; domnul deputat Cristian Adomniţei - iniţiator. 

4.  Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, Camera Deputaţilor este Cameră decizională.

5. În urma dezbaterii, în şedinţa din 21 februarie 2007, Comisia, cu 9 voturi pentru respingere, 3 voturi împotriva respingerii şi 2 abţineri, propune Plenului  respingerea propunerii legislative, din următoarele motive:


- aprobarea acesteia ar însemna privarea Fundaţiei Naţionale pentru Tineret de un spaţiu adecvat funcţionării acestei instituţii, spaţiul respectiv revenind, oricum, de drept activităţilor de şi pentru tineret, întrucât a aparţinut, anterior anului 1990, fostei uniuni a tineretului comunist. Potrivit prevederilor Decretului-Lege nr.150/1990 privind înfiinţarea fundaţiilor judeţene pentru tineret şi a municipiului Bucureşti, bunurile, inclusiv fondurile băneşti care s-au aflat în patrimoniul fostei organizaţii a tineretului comunist şi care au fost administrate pe plan central rămâneau în conservarea statului, regimul juridic al acestora urmând a fi stabilit ulterior, cu consultarea organizaţiilor de tineret legal constituite la nivel naţional si a reprezentanţilor consiliilor fundaţiilor pentru tineret din judeţe si municipiul Bucureşti. Această prevedere a putut fi respectată doar parţial de Legea Tinerilor nr.350/2006 deoarece, de-a lungul celor 16 ani care au trecut de la promulgarea decretului-lege în cauză, statul român şi-a îndeplinit defectuos rolul de custode al respectivului patrimoniu, cea mai mare parte a acestuia fiind înstrăinată şi destinată altor scopuri decât aceluia prevăzut de legiuitor în anul 1990. În aceste condiţii, dintre toate imobilele care fac obiectul reglementărilor Decretului-Lege 150/1990, cel prevăzut în cadrul punctului 1 al anexei la Legea tinerilor nr.350/2006 este singurul care mai poate fi destinat a intra în componenţa patrimoniului Fundaţiei Naţionale pentru Tineret.

